Document ID: 32006R1754

REGOLAMENT TAL-KUMMISSJONI (KE) Nru 1754/2006
tat-28 ta’ Novembru 2006
li jistabbilixxi r-regoli ddettaljati għall-għoti ta’ għajnuna finanzjarja tal-Komunità lill-laboratorji Komunitarji ta’ referenza għall-għalf u l-ikel ta’ l-annimali u għas-settur tas-saħħa ta’ l-annimali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill Nru 90/424/KEE tas-26 ta’ Ġunju 1990 dwar ċertu nfiq fil-kamp veterinarju (1), u b’mod partikulari l-Artikolu 28(2) tagħha,
Billi:
(1)
Il-laboratorji Komunitarji ta’ referenza qed iwettqu impenji u obbligi stabbiliti fil-leġiżlazzjoni veterinarja Komunitarja u fir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi ta’ l-għalf u l-ikel, mas-saħħa ta’ l-annimali u mar-regoli dwar il-welfare ta’ l-annimali (2), sabiex tiġi assistita l-Komunità.
(2)
Skond l-Artikolu 32(7) tar-Regolament (KE) Nru 882/2004 tal-Parlament Ewropew u tal-Kunsill, il-laboratorji ta’ referenza tal-Komunità jistgħu jingħataw għotja finanzjarja tal-Komunità skond l-Artikolu 28 tad-Deċiżjoni tal-Kunsill 90/424/KEE.
(3)
Il-kriterji ta’ eliġibilità għall-infiq tal-laboratorji Komunitarji ta’ referenza li jibbenefikaw minn għajnuna finanzjarja skond l-Artikolu 28 tad-Deċiżjoni 90/424/KEE u l-proċeduri applikabbli għas-sottomissjoni ta’ l-infiq u t-twettiq tal-verifika tal-kontijiet kienu definiti fir-Regolament tal-Kummissjoni (KE) Nru 156/2004 (3).
(4)
Il-livell ta’ l-għajnuna finanzjarja Komunitarja annwali għall-operat tal-laboratorji Komunitarji ta’ referenza hu deċiż kull sena minn deċiżjonijiet speċifiċi fil-qasam tal-miżuri veterinarji fir-rigward tas-saħħa pubblika, tas-saħħa ta’ l-annimali u r-residwi.
(5)
Minħabba li ċertu numru ta’ emendi għandhom jiġu magħmula lir-Regolament (KE) Nru 156/2004, hemm lok li jinbidel ir-Regolament imsemmi, fl-interess taċ-ċarezza, filwaqt li jiġi kkunsidrat ir-Regolament (KE) Nru 882/2004.
(6)
Dawn l-emendi jikkonċernaw notevolment l-introduzzjoni ta’ ftehim ta’ partenarjat li jiddefinixxi r-rwoli u r-responsabbiltajiet rispettivi għal kull waħda mill-partijiet u ta’ ftehim speċifiku, aġġornament tad-dispożizzjonijiet dwar il-VAT u aġġornament ta’ l-ispejjeż marbuta mal-missjonijiet u s-seminars.
(7)
Il-ftehim imsemmi ta’ partenarjat għandu jkollu tul ta’ żmien ta’ 5 snin biex jippermetti l-iżvilupp f’oqsma ġodda ta’ netwerk operattiv ta’ laboratorji nazzjonali ta’ referenza, l-iżvilupp ta’ metodi ġodda ta’ analiżi u ta’ valutazzjoni korretta tal-prestazzjonijiet tal-laboratorji nazzjonali ta’ referenza.
(8)
Amministrazzjoni finanzjarja tajba tiġġustifika l-applikazzjoni ta’ dan ir-Regolament mill-bidu tas-sena 2007. Madankollu, il-possibbiltà għandha tiġi offruta lill-laboratorji li jimmodifikaw il-baġit ipproġettat relatat ma’ l-azzjoni ta’ l-2007 skond id-dispożizzjonijiet ta’ dan ir-Regolament.
(9)
Għal raġunijiet ta’ kontroll finanzjarju, l-Artikoli 9, 36 u 37 tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika komuni agrikola (4) huma applikabbli.
(10)
Il-miżuri pprovduti f’dan ir-Regolament huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali.
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jistabbilixxi regoli ddettaljati għall-għoti ta’ għajnuna finanzjarja mill-Komunità għall-operat tal-laboratorji Komunitarji ta’ referenza (minn issa ’l quddiem imsejħa “il-laboratorji”) previst fl-Artikolu 28 tad-Deċiżjoni 90/424/KEE u l-Artikolu 32 tar-Regolament (KE) Nru 882/2004 kif ukoll għall-organizzazzjoni tas-seminars.
Artikolu 2
Ftehim għall-qafas ta’ partenarjat
Ir-relazzjonijiet bejn il-Kummissjoni u l-laboratorju huma stabbiliti b’ftehim ta’ partenarjat. It-tul ta’ żmien tal-ftehim ta’ partenarjat hu ta’ 5 snin, dan hu akkumpanjat bi programm ta’ xogħol multi-annwali.
Artikolu 3
Attivitajiet ippjanati u baġit ipproġettat
1. Il-laboratorji Komunitarji ta’ referenza jippreżentaw qabel l-1 ta’ Settembru ta’ kull sena ċivili “n” l-attivitajiet Komunitarji ppjanati matul is-sena ċivili “n+1” u jissottomettu lill-Kummissjoni l-baġit ipproġettat għall-infiq li jikkonċerna dawn l-attivitajiet.
Għas-sena finanzjarja 2007, il-baġit ipproġettat ippreżentat skond id-dispożizzjonijiet previsti ta’ l-Artikolu 1 tar-Regolament (KE) Nru 156/2004 hu kkunsidrat li ġie ppreżentat skond dan ir-Regolament. Il-laboratorji jistgħu sal-15 ta’ Diċembru 2006 jintroduċu skond id-dispożizzjonijiet ta’ dan ir-Regolament emendi għall-baġit ipproġettat imsemmi.
2. Il-laboratorji għandhom jipprovdu l-baġit ipproġettat b’forma elettronika b’konformità ma’ l-Anness I.
Artikolu 4
Ftehim speċifiku
1. Wara l-adozzjoni mill-Kummissjoni tad-deċiżjoni annwali relatata ma’ l-għoti ta’ l-għajnuna finanzjarja, ftehim speċifiku ġie stabbilit bejn il-partijiet. Dan il-ftehim jispeċifika notevolment l-ammont ta’ l-għajnuna u l-perċentwali ta’ kofinanzjament.
2. Il-firma tal-ftehim mill-partijiet hi l-prerekwiżit għal kull pagament.
Artikolu 5
Prefinanzjament
Wara l-firma mill-partijiet tal-ftehim speċifiku, prefinanzjament ta’ 70 % ta’ l-ammont totali għall-operat tal-laboratorju u l-organizzazzjoni ta’ seminars jista’ jingħata, fuq rikjesta tal-benefiċjarju.
Artikolu 6
Pagament ta’ l-għajnuna
Bil-kundizzjoni li l-programmi ta’ ħidma approvati jiġu implimentati b’mod effikaċi u li l-benefiċjarju jibgħat ir-rapporti msemmija fl-Arikoli 10 u 14 fil-limiti taż-żmien iffissati fihom, il-bilanċ jew l-ammont totali ta’ l-għajnuna finanzjarja tal-Komunità għall-operat tal-laboratorju u ta’ l-organizzazzjoni tas-seminars jitħallas wara l-approvazzjoni tar-rapporti msemmija.
Artikolu 7
Dokumenti ta’ sostenn
1. Il-benefiċjarju għandu jżomm kopja ċċertifikata tad-dokumenti ta’ sostenn konnessi ma’ l-operat li rċieva għajnuna finanzjarja mill-Komunità, u b’mod partikulari fatturi, karti tal-paga, rekords ta’ attendenza, u dokumenti relatati ma’ l-ibgħit ta’ kampjuni u mal-missjonijiet għal perjodu ta’ seba’ snin.
2. Il-benefiċjarju għandu jżomm kopja ta’ l-infiq ippreżentat lill-Kummissjoni fis-sistema tal-kontabilità analitika ta’ l-ispejjeż tiegħu u jżomm id-dokumenti oriġinali għal seba’ snin għal finijiet ta’ verifika tal-kontijiet.
3. Id-dokumenti ta’ sostenn, li jiddikjaraw l-ispejjeż totali msemmija fir-rikjesta ta’ rimborż, għandhom jintbagħtu lill-Kummissjoni fuq rikjesta.
Artikolu 8
Kontrolli
Għal raġunijiet ta’ kontroll finanzjarju, l-Artikoli 9, 36 u 37 tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika komuni agrikola huma applikabbli.
KAPITOLU II
OPERAT TAL-LABORATORJI
Artikolu 9
Eliġibilità
1. Huma eliġibbli bħala operat tal-laboratorji l-ispejjeż marbuta ma’ l-istaff, is-sottokuntrattar, it-tagħmir kapitali, il-konsumibbli, l-ibgħit tal-kampjuni għal analiżijiet komparattivi, għall-missjonijiet u għall-ispejjeż ġenerali, neċessarji għat-twettiq ta’ l-operat.
2. L-ispejjeż indikati fil-paragrafu 1 huma eliġibbli sal-limiti ffissati mid-deċiżjoni annwali tal-Kummissjoni rigward l-għoti ta’ l-għajnuna finanzjarja u skond ir-regoli ta’ l-eliġibilità stabbiliti fl-Anness II.
3. Kull modifika ta’ rubrika li jaqbeż l-10 % ta’ l-ammont jeħtieġ il-kunsens bil-miktub minn qabel mill-Kummissjoni.
Artikolu 10
Preżentazzjoni tar-rapporti relatati ma’ l-azzjoni tal-laboratorji
1. Ir-rapport finanzjarju, ippreżentat b’konformità ma’ l-Anness III u r-rapport tekniku relatati ma’ l-operat tal-laboratorji u ċċertifikati mid-direttur għandhom jintbagħtu mhux aktar tard mill-31 ta’ Marzu tas-sena li ssegwi l-aħħar tal-perjodu li għalih l-għajnuna finanzjarja kienet mogħtija, bit-timbru tal-posta jservi ta’ prova ta’ dan.
2. Meta l-limitu tal-ħin iffissat fil-paragrafu 1 mhux irrispettat, l-għajnuna finanzjarja għandha titnaqqas b’25 % fl-1 ta’ April, b’50 % fl-1 ta’ Mejju, b’75 % fl-1 ta’ Ġunju u b’100 % fl-1 ta’ Lulju.
Artikolu 11
Rata ta’ konverżjoni għall-applikazzjonijiet fil-munita nazzjonali
Ir-rata ta’ konverżjoni applikabbli għar-rikjesti ta’ pagament tal-prefinanzjament u tal-bilanċ ippreżentati fil-valuta nazzjonali matul ix-xahar “n” hi dik ta’ l-ewwel jum tax-xahar “n”, kif ippubblikata fil-Ġurnal Uffiċjali ta’ l-Unjoni Ewropea, serje C, jew fil-jum preċedenti li għalih teżisti rata ġenerali kkwotata.
Artikolu 12
Taxxa fuq il-valur miżjud
Il-VAT imħallas mill-benefiċjarju u li mhux irkuprat hu kkunsidrat bħala nfiq eliġibbli, sakemm il-benefiċjarju jissottometti, waqt l-iffirmar tal-ftehim speċifiku msemmi fl-Artikolu 4, attestazzjoni mill-Ministeru tal-Finanzi ta’ l-Istat Membru jew ta’ l-awtorità ekwivalenti, li tiċċertifika li hu mhux obbligat jew hu obbligat parzjalment u li l-qasam ta’ operat li jikkonċerna l-laboratorju mhux sottomess għal dan l-obbligu.
KAPITOLU III
ORGANIZZAZZJONI TA’ SEMINARS
Artikolu 13
Eliġibilità
1. Hu eliġibbli għall-organizzazzjoni tas-seminars l-infiq marbut ma’ l-ispejjeż għal vjaġġ u għas-sussistenza ta’ kuljum għal minimu ta’ 32 parteċipant fis-seminars, li ta’ l-anqas jinkludu mistieden minn kull Stat Membru.
2. L-infiq indikat fil-paragrafu 1 hu eliġibbli sal-limiti ffissati mid-deċiżjoni annwali tal-Kummissjoni relatata ma’ l-għajnuna finanzjarja u skond ir-regoli stabbiliti fit-taqsima 3F ta’ l-Anness VII tar-Regolamenti ta’ l-Istaff tal-Kummissjoni Ewropea ffissat mir-Regolament tal-Kunsill (KEE, Euratom, KEFA) Nru 259/68 (5).
3. Derogi mill-paragrafi 1 u 2 jistgħu jingħataw f’każijiet iġġustifikati b’mod xieraq, bis-saħħa tad-deċiżjoni annwali tal-Kummissjoni relatata ma’ l-għoti ta’ għajnuna finanzjarja.
Artikolu 14
Preżentazzjoni tar-rapport finanzjarju relatat mas-seminars
1. Ir-rapport finanzjarju relatat mas-seminars ippreżentat skond l-Anness IV u r-rapport tekniku ċċertifikati mid-direttur jintbagħtu mhux aktar tard minn xahrejn wara li jiltaqa’ s-seminar.
2. Meta l-limitu tal-ħin iffissat fil-paragrafu 1 mhux rispettat, l-għajnuna finanzjarja titnaqqas b’25 % għal kull dewmien ta’ xahar mid-data skedata għall-preżentazzjoni tad-dokumenti, b’50 % għal xahrejn, b’75 % għal tliet xhur u b’100 % għal erba’ xhur.
Artikolu 15
Rata ta’ konverżjoni għall-applikazzjonijiet fil-munita nazzjonali
Ir-rata ta’ koverżjoni applikabbli għar-rikjesti ta’ pagament tal-prefinanzjament u tal-bilanċ ippreżentati fil-valuta nazzjonali hi dik ta’ l-ewwel jum tax-xahar li fih jiltaqa’ s-seminar, kif ippubblikata fil-Ġurnal Uffiċjali ta’ l-Unjoni Ewropea, serje C, jew tal-jum preċedenti li għalih teżisti rata ġenerali kkwotata.
KAPITOLU IV
DISPOŻIZZJONIJIET ĠENERALI U FINALI
Artikolu 16
Abrogar
Ir-Regolament (KE) Nru 156/2004 huwa abrogat.
Ir-referenzi għar-Regolament abrogat għandhom jinftiehmu bħala referenzi għal dan ir-Regolament.
Artikolu 17
Dħul fis-seħħ u applikabilità
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Europea.
Japplika mill-1 ta’ Jannar 2007.
Madankollu, l-Artikolu 3(1), it-tieni paragrafu, għandu japplika mid-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Novembru 2006.

Labels: 17
19
5
7
6